SET พรุ่งนี้ไซด์เวย์ขาขึ้น โบรกฯมองต่างชาติยังซื้อต่อเนื่อง
บล.ทิสโก้คาดว่าในช่วงเดือน มี.ค. ต่างชาติน่าจะยังเข้าซื้อในตลาดหุ้นไทยอีกราว 2-3 หมื่นล้านบาท ซึ่งน่าจะเป็นปัจจัยที่ช่วยผลักดันให้ดัชนีหุ้นไทยมีโอกาสขยับขึ้นได้อีกในช่วงนี้ และในวันพรุ่งนี้ที่คาดว่าตลาดจะเป็นลักษณะ sideways up โดยมองแนวต้านที่ระดับ 1,345 จุด และแนวรับที่ 1,325 จุด
24 ก.พ. 2559

นายวิวัฒน์ เตชะพูลผล รองกรรมการผู้จัดการและหัวหน้าฝ่ายวิเคราะห์ทางเทคนิค บล.ทิสโก้ เปิดเผยถึงตลาดหุ้นไทย (24 ก.พ.) ปรับตัวขึ้นต่อเนื่องจากเงินทุนไหลเข้า และการซื้อคืน (cover short) ขณะที่การประกาศผลประกอบการและการจ่ายปันผลของบจ.ไม่ได้เลวร้ายมากนัก รวมถึงยังมีแรงซื้อกลับเข้ามาในหุ้นที่ยัง Laggard ในกลุ่มต่างๆ ด้วย
ทั้งนี้ มองว่าทิศทางตลาดหุ้นไทยจะปรับขึ้นได้ต่อในเดือนมี.ค.นี้ โดยจะปรับขึ้นไปเคลื่อนไหวในระดับ 1,350-1,380 จุด มีตัวแปรสำคัญคือตลาดหุ้นในยุโรปและสหรัฐที่เป็นทิศทางขาลง หลังตลาดหุ้นยุโรปยังมีปัจจัยถ่วงจากการลงประชามติเกี่ยวกับสมาชิกภาพของอังกฤษในสหภาพยุโรป (EU) ในวันที่ 23 มิ.ย.นี้ ทำให้เงินปอนด์อ่อนค่า และน่าจะทำให้ตลาดหุ้นยุโรป underperform ในช่วงครึ่งแรกปีนี้
อีกทั้งในช่วงเดือน มี.ค.มีปัจจัยบวกจากการประชุมธนาคารกลางยุโรป (ECB) ในวันที่ 10 มี.ค.ตลาดฯ คาดว่าจะมีการปรับลดอัตราดอกเบี้ยเงินฝากจากระดับ -0.3% เป็น -0.4% และการประชุมธนาคารกลางสหรัฐ (FED) ในวันที่ 16 มี.ค.จะยังไม่ปรับขึ้นอัตราดอกเบี้ย
รวมถึงการประชุมคณะกรรมการนโยบายการเงิน (กนง.) ของไทยในวันที่ 23 มี.ค.คาดว่าจะลดอัตราดอกเบี้ยนโยบายลง 0.25% เหลือ 1.25% ซึ่งนับเป็นข่าวดีต่อตลาดหุ้น และน่าจะทำให้เม็ดเงินไหลเข้ากลับเข้ามาในเอเชีย หลังจากแนวโน้มค่าเงินดอลลาร์มีทิศทางอ่อนค่า และต่างชาติ underweight ในตลาดหุ้นเกิดใหม่ (Emerging Markets) ก่อนหน้านี้
ขณะที่คาดว่าในช่วงเดือน มี.ค. ต่างชาติน่าจะยังเข้าซื้อในตลาดหุ้นไทยอีกราว 2-3 หมื่นล้านบาท ซึ่งน่าจะเป็นปัจจัยที่ช่วยผลักดันให้ดัชนีหุ้นไทยมีโอกาสขยับขึ้นได้อีกในช่วงนี้ และในวันพรุ่งนี้ (25 ก.พ.) คาดว่าตลาดจะเป็นลักษณะ sideways up โดยมองแนวต้านที่ระดับ 1,345 จุด และแนวรับที่ 1,325 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTTEP ปิดที่ 66.50 บาท ลดลง 2.50 บาท
PTT ปิดที่ 258.00 บาท ลดลง 4.00 บาท
SCB ปิดที่ 141.00 บาท เพิ่มขึ้น 4.00 บาท
ADVANC ปิดที่ 172.00 บาท เพิ่มขึ้น 1.00 บาท
KBANK ปิดที่ 173.00 บาท เพิ่มขึ้น 1.50 บาท